Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali Ewropew fuq il-ħidma tal-Forum Konġunt tal-UE dwar il-Prezzijiet tat-Trasferiment fil-perjodu Marzu 2007 sa Marzu 2009 u proposta relatata għal Kodiċi ta’ Kondotta rivedut għall-implimentazzjoni effettiva tal-Konvenzjoni ta’ Arbitraġġ (90/436/KEE tat-23 ta’ Lulju 1990) {SEG(2009) 1168} {SEG(2009) 1169} /* KUMM/2009/0472 finali */





[pic] | KUMMISSJONI TAL-KOMUNITAJIET EWROPEJ | Brussel 14.9.2009 KUMM(2009) 472 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW U LILL-KUMITAT EKONOMIKU U SOĊJALI EWROPEW fuq il-ħidma tal-Forum Konġunt tal-UE dwar il-Prezzijiet tat-Trasferiment fil-perjodu Marzu 2007 sa Marzu 2009 u proposta relatata għal Kodiċi ta’ Kondotta rivedut għall-implimentazzjoni effettiva tal-Konvenzjoni ta’ Arbitraġġ (90/436/KEE tat-23 ta’ Lulju 1990) {SEG(2009) 1168} {SEG(2009) 1169} KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW U LILL-KUMITAT EKONOMIKU U SOĊJALI EWROPEW fuq il-ħidma tal-Forum Konġunt tal-UE dwar il-Prezzijiet tat-Trasferiment fil-perjodu Marzu 2007 sa Marzu 2009 u proposta relatata għal Kodiċi ta’ Kondotta rivedut għall-implimentazzjoni effettiva tal-Konvenzjoni ta’ Arbitraġġ (90/436/KEE tat-23 ta’ Lulju 1990) WERREJ 1. Ambitu u kuntest 4 2. Attivitajiet tal-Forum Konġunt dwar il-Prezzijiet tat-Trasferiment tal-UE minn Marzu 2007 sa Marzu 2009 5 2.1. Konklużjonijiet tal-FKPT dwar penali u l-prezzijiet tat-trasferiment 5 2.2. Il-konklużjonijiet tal-FKPT dwar l-interpretazzjoni ta’ ċerti dispożizzjonijiet tal-Konvenzjoni ta’ Arbitraġġ 7 3. Il-Konvenzjoni ta’ Arbitraġġ u kwistjonijiet relatati 10 4. Il-Programm ta’ Ħidma tal-FKPT issa u fil-futur 10 5. Konklużjonijiet tal-Kummissjoni 11 ANNESS 13 ABBOZZ TA’ KODIĊI TA’ KONDOTTA RIVEDUT GĦALL-IMPLIMENTAZZJONI EFFETTIVA TAL-KONVENZJONI DWAR L-ELIMINAZZJONI TAT-TASSAZZJONI DOPPJA B’KONNESSJONI MAL-AĠĠUSTAMENT TAL-PROFITTI TA’ SĦAB ASSOĊJATI 13 1. AMBITU U KUNTEST 1. Il-prezzijiet tat-trasferiment huma l-prezzijiet li bihom impriża tittrasferixxi prodotti fiżiċi u propjetà intanġibbli jew tipprovdi servizzi lil impriżi assoċjati. Prinċipju fundamentali, għall-finijiet ta’ taxxa, huwa li l-kundizzjonijiet marbutin ma’ tali trasferimenti m’għandhomx ikunu differenti minn dawk stabbiliti bejn impriżi li mhumiex assoċjati. Dan il-prinċipju jissejjaħ il-prinċipju tal-kompetizzjoni sħiħa (arms’ length principle) u huwa rikonoxxut internazzjonalment, minkejja li mhuwiex applikat kullimkien. Il-prinċipju huwa minqux fl-Artikolu 9 tal-Konvenzjoni tal-OECD dwar Mudell tat-Taxxa. L-OECD ħarġet linji gwida[1] għall-applikazzjoni tal-prinċipju ta’ kompetizzjoni ġusta biex tevalwa l-prezzijiet tat-trasferimenti interni ta’ impriżi assoċjati. 2. Fl-Unjoni Ewropea (UE), il-prinċipju tal-kompetizzjoni ġusta u l-linji gwida tal-OECD relatati huma aċċettati u applikati mill-Istati Membri kollha. Madanakollu, l-interpretazzjoni u l-applikazzjoni tal-linji gwida tal-OECD jistgħu jvarjaw minn pajjiż għal ieħor. Interpretazzjonijiet differenti jistgħu jikkonfondu lill-kontribwenti fiskali u jistgħu wkoll ikollhom effett fuq it-tħaddim tajjeb tas-suq intern minħabba li l-istess profitti jistgħu jkunu ntaxxati darbtejn — tassazzjoni doppja. 3. It-tneħħija malajr u effikaċi ta’ kwalunkwe tassazzjoni doppja li tirriżulta minn aġġustament tal-prezzijiet tat-trasferiment jew minn interpretazzjonijiet li jvarjaw tal-linji gwida tal-OECD hija kwistjoni ewlenija tas-suq intern. Għaldaqstant, fl-1990 l-Istati Membri kollha tal-UE addottaw konvenzjoni multilaterali ‘dwar it-tneħħija tat-tassazzjoni doppja b’konnessjoni mal-aġġustament tal-profitti ta’ impriżi assoċjati’ (il-Konvenzjoni ta’ Arbitraġġ jew ‘KA[2]’). 4. Il-Forum Konġunt dwar il-Prezzijiet tat-Trasferiment (FKPT) tal-UE, grupp ta’ esperti, twaqqaf mill-Kummissjoni f’Ottubru 2002, wara li l-Kummissjoni ppubblikat Komunikazzjoni fl-2001[3]. Il-mandat tal-FKPT huwa li jsib soluzzjonijiet prattiċi għal problemi li jirriżultaw mill-applikazzjoni tal-prinċipju tal-kompetizzjoni ġusta u li jiżguraw it-tneħħija ta’ kwalunkwe tassazzjoni doppja li tista’ tirriżulta minn dan. 5. Il-Kummissjoni rrappurtat tliet darbiet dwar il-ħidma tal-FKPT fi tliet Komunikazzjonijiet. L-ewwel Komunikazzjoni[4] ppreżentat Kodiċi ta’ Kondotta[5] għall-Konvenzjoni ta’ Arbitraġġ, li fittex li jassigura li l-KA taħdem b’mod iktar effiċjenti. It-tieni Komunikazzjoni[6] ppreżentat Kodiċi ta’ Kondotta[7] rigward il-ħtiġiet tad-dokumentazzjoni għall-prezzijiet tat-trasferiment fi ħdan l-UE – id-Dokumentazzjoni dwar il-Prezzijiet tat-Trasferment fl-UE (Transfer Pricing Documentation - TPD). Il-Kodiċi ta’ Kondotta UE TPD fittex li jiżgura approċċ konsistenti billi jistipula t-tip ta’ dokumentazzjoni li l-Istati Membri għandhom jitolbu u jaċċettaw għall-għanijiet tar-regoli tagħhom stess dwar il-prezzijiet tat-trasferment. It-Tielet Komunikazzjoni[8] ppreżentat linji gwida għal Ftehimiet bil-Quddiem dwar Prezzijiet (Advance Pricing Agreements – APAs) fi ħdan l-UE. APAs huma kkunsidrati għodda effikaċi biex jiġu evitati d-disputi minħabba li jipprovdu ċertezza bil-quddiem rigward il-metodoloġija tal-prezzijiet tat-trasferiment. 6. Din ir-raba’ Komunikazzjoni tirrapporta dwar il-ħidma ta-FKPT matul dawn l-aħħar sentejn u tippreżenta f’anness Kodiċi ta’ Kondotta rivedut għall-Konvenzjoni ta’ Arbitraġġ. Bħala riżultat ta’ eżerċizzju ta’ monitoraġġ dwar l-applikazzjoni tal-Kodiċi ta’ Kondotta fis-seħħ bħalissa, ġie aċċettat li l-mira ta’ tliet snin għal riżoluzzjoni speċifikata fil-Kodiċi ta’ Kondotta kienet diffiċli tintlaħaq u kien hemm bżonn iktar xogħol biex jiġi ċċarat il-proċess li jiffaċilita r-riżoluzzjoni fi żmien tliet snin. Għaldaqstant, qed jiġu proposti xi reviżjonijiet biex jipprovdu l-kjarifika neċessarja dwar dispożizzjonijiet speċifiċi tal-Konvenzjoni ta’ Arbitraġġ. 2. ATTIVITAJIET TAL-FORUM KONġUNT DWAR IL-PREZZIJIET TAT-TRASFERIMENT TAL-UE MINN MARZU 2007 SA MARZU 2009 7. Matul dan il-perjodu l-FKPT adotta żewġ rapporti: l-ewwel, wieħed dwar il-penali u l-prezzijiet tat-trasferment, adottat unanimament, u t-tieni, wieħed dwar l-interpretazzjoni ta’ xi dispożizzjonijiet tal-Konvenzjoni ta’ Arbitraġġ b’diversi riżervi rigward kapitalizzazzjoni b’ingranaġġ għoli. Dawn ir-rapporti qed jinħarġu ma’ din il-Komunikazzjoni bħala dokumenti ta’ ħidma għall-persunal. Ir-rakkomandazzjonijiet tal-FKPT, inklużi fir-rapport tal-FKPT dwar l-interpretazzjoni ta’ ċerti dispożizzjonijiet tal-KA, ġew inkorporati fil-Kodiċi ta’ Kondotta rivedut għall-KA, fl-Anness għal din il-Komunikazzjoni. 2.1. Konklużjonijiet tal-FKPT dwar penali u l-prezzijiet tat-trasferiment 8. Fl-ewwel programm ta’ ħidma tal-FKPT il-kwistjoni dwar penali ġiet rikonoxxuta bħala tħassib importanti għal impriżi multinazzjonali. Din it-tema kienet indirizzata mill-FKPT f’żewġ okkażjonijiet: meta membru tal-Forum, il-Professur Maisto, mexxa studju biex jiġi evalwat aħjar kif l-Istati Membri tal-UE qed jindirizzaw il-penali, u meta l-FKPT iddiskuta l-ħtiġiet ta’ dokumentazzjoni dwar il-prezzijiet tat-trasferiment. 9. Dan ix-xogħol ikkonferma li l-Istati Membri tal-UE għandhom regoli bil-għan li jinfurzaw l-osservanza min-naħa tal-kontribwenti fiskali tal-leġiżlazzjoni nazzjonali dwar it-taxxa. Dawn ir-regoli jistgħu jvarjaw minn Stat Membru għal ieħor. Fil-qasam tal-prezzijiet tat-trasferiment, il-penali huma ġeneralment applikati fil-każ ta’ nuqqas ta’ osservanza tal-ħtiġiet ta’ dokumentazzjoni dwar il-prezzijiet tat-trasfeiment, aġir ta' nuqqas ta’ kooperazzjoni minn kontribwent fiskali jew tnaqqis fid-dikjarazzjoni ta’ qligħ. 10. Il-penali jistgħu jieħdu l-forma jew ta’ deterrenti monetarji, bħal pereżempju ħlas żejjed jew taxxa addizzjonali imposta bħala konsegwenza għal ħlas insuffiċjenti ta’ taxxa flimkien mal-ammont imħallas inqas, jew miżuri oħra, pereżempju, jinqaleb il-piż tal-prova meta kontribwent fiskali ma jkunx aġixxa b’rieda tajba. 11. Il-penali dejjem iridu jkunu distinti mill-imgħax fuq il-ħlas tard tat-taxxa, li huma imposti biex jikkumpensaw għall-valur fiż-żmien tal-flus. 12. Rigward il-penali marbuta mad-dokumentazzjoni tal-prezzijiet tat-trasferiment, il-FKPT kien tal-fehma li l-kwistjoni kienet diġà ġiet indirizzata fil-Kodiċi ta’ Kondotta dwar id-dokumentazzjoni tal-prezzijiet tat-trasferiment, fejn kienu saru dawn ir-rakkomandazzjonijiet: 'L-Istati Membri ma għandhomx jimponu penali relatati mad-dokumentazzjoni f’każi fejn min iħallas it-taxxa jikkonforma b’rieda tajba, b’mod raġonevoli u fi żmien raġonevoli, ma’ dokumentazzjoni standard u konsistenti kif deskritt fl-Anness jew mar-rekwiżiti nazzjonali tad-dokumentazzjoni ta’ xi Stat Membru, u japplika d-dokumentazzjoni tiegħu b’mod tajjeb biex jiddetermina l-prezzijiet ta’ trasferiment mingħajr akkordju. … Il-kontribwenti fiskali jevitaw penali relatati ma’ kooperazzjoni fejn kienu qablu li jadottaw approċċ TPD UE u jipprovdu, fuq talba speċifika jew matul verifika fiskali, f’manjiera raġonevoli u fi żmien raġonevoli, informazzjoni addizzjonali u dokumenti li jmorru lil hinn mit-TPD UE li hemm referenza għaliha f’paragrafu 18.’ 13. Meta kkunsidra li s-sistemi ta’ penali huma kwistjoni ta’ liġi nazzjonali u filwaqt li rrikonoxxa li, ġeneralment, l-Istati Membri tal-UE ma japplikawx sistemi ta’ penali separati għall-aġġustamenti fil-prezzijiet tat-trasferiment, il-FKPT osserva li l-interazzjoni bejn il-prezzijiet tat-trasferiment u l-penali kien każ li jeħtieġ jiġi indirizzat mis-sistemi ta’ penali fl-Istati Membri. 14. Madanakollu, il-FKPT qabel fuq tliet konklużjonijiet oħra: 1. Dwar penali relatati mal-aġġustamenti tal-prezzijiet tat-trasferiment, il-FKPT irrikonoxxa li l-prezzijiet tat-trasferiment mhumiex xjenza preċiża; normalment ikun hemm firxa ta’ possibbiltajiet biex wieħed jasal għal prezz ibbażat fuq il-kompetizzjoni ġusta. Għalhekk, mhux xieraq li l-amminsitraturi tat-taxxa jimponu penali awtomatikament, mingħajr ma jikkunsidraw il-fatti tal-każ, sempliċement minħabba li jirriżulta li l-prezzijiet tat-trasferiment saru b’mod mhux korrett. 2. Dwar l-ikkanċellar jew it-tnaqqis tal-penali fejn il-każ kien suġġett għal Proċedura ta’ Ftehim Reċiproku (Mutual Agreement Procedure – MAP) taħt konvenzjoni ta’ taxxa doppja jew proċedura taħt il-Konvenzjoni ta’ Arbitraġġ: fil-prattika, il-penali ġeneralment jitnaqqsu u jitneħħew wara li ssir reviżjoni ’l isfel ta’ ħlas li oriġinarjament ikun sar bejn il-kontribwent fiskali u l-amministrazzjoni fiskali jew wara ftehim bejn l-amministrazzjonijiet fiskali involuti fil-MAP jew fil-proċedura tal-KA biex jitnaqqas l-aġġustament tal-prezzijiet tat-trasferiment. Il-FKPT ikkunsidra xieraq li jtenni li l-penali għandhom jitnaqqsu bi proporzjon mar-reviżjoni ’l isfel. Dan għandu jġib il-penali jaqblu mal-prezzijiet tat-trasferiment finalment maqbulin. Madanakollu, dan m’għandux ikun neċessarjament il-każ għal penali kriminali jew penali kkunsidrati serji taħt il-Konvenzjoni ta’ Arbitraġġ. 3. Fl-aħħarnett, il-FKPT ikkonkluda li rigward il-Konvenzjoni ta’ Arbitraġġ u l-possibbiltà li jingħata aċċess għaliha fil-każ ta’ penali serja, is-suġġett għandu jiġi indirizzat fir-rapport tal-Konvenzjoni ta’ Arbitraġġ (ara taħt punt 2.2, paragrafu 17). 2.2. Il-konklużjonijiet tal-FKPT dwar l-interpretazzjoni ta’ ċerti dispożizzjonijiet tal-Konvenzjoni ta’ Arbitraġġ 15. L-għan tal-ewwel Kodiċi ta’ Kondotta kien li jassigura applikazzjoni iktar effikaċi u uniformi tal-Konvenzjoni ta’ Arbitraġġ mill-Istati Membri kollha u li jistabbilixxi proċeduri li jippermettu progress mingħajr xkiel u f’waqtu matul il-fażijiet varji tal-Konvenzjoni ta’ Arbitraġġ. Fil-Kodiċi ta’ Kondotta kien hemm ukoll rakkomandazzjoni lill-Istati Membri tal-UE dwar is-sospensjoni tal-ġbir ta’ taxxi waqt li jkunu għaddejjin proċeduri ta’ riżoluzzjoni ta’ disputi transkonfinali. 16. Mill-esperjenza prattika li ħadu minn meta ġie adottat l-ewwel Kodiċi ta’ Kondotta fl-2004, il-membri tal-FKPT kienu tal-opinjoni li tista’ tiġi indirizzata veduta komuni tal-interpretazzjoni ta’ ċerti dispożizzjonijiet. Is-suġġetti speċifikament identifikati kienu: penali serji, l-għan tal-KA (prezzijiet ta’ trasferiment triangolari u każi ta’ kapitalizzazzjoni b’ingranaġġ għoli), l-imgħax iċċarġjat/ikkreditat mill-amministraturi tat-taxxi meta każ ikun qed jiġi ttrattat taħt il-KA, il-funzjonament tal-KA (regoli dwar l-iskadenza biex titwaqqaf kummissjoni konsultattiva, il-kriterji biex tiġi stabbilita l-indipendenza ta’ esperti indipendenti), id-data minn meta każ isir ammissibbli taħt il-KA, u l-interazzjoni bejn il-KA u l-litigazzjoni nazzjonali. 17. Il-FKPT iddiskuta wkoll is-suġġett ta’ penali serji (Artikolu 8(1) tal-KA), li permezz tagħhom l-aċċess għall-KA jista’ jiġi miċħud fejn il-kontribwent fiskali jista' jeħel penali serja. Dan l-Artikolu huwa supplimentat b’dikjarazzjonijiet unilaterali li saru mill-Istati Membri biex jispjegaw x'jikkunsidraw li tikkostitwixxi penali serja. Uħud mill-Istati Membri issa jirrikonoxxu li d-dikjarazzjonijiet unilaterali tagħhom ma jiddeskrivux penali li għandhom jiġu kkunsidrati serji. Barra minn hekk, mill-1995 ’l hawn, l-amministrazzjonijiet tat-taxxa ħadu iktar esperjenza permezz tad-disputi dwar il-prezzijiet tat-trasferiment u fil-prattika l-aċċess għall-KA ġie miċħud fi ftit każi biss. B’riżultat ta’ dan, il-FKPT ikkonkluda li penali serji għandhom jiġu applikati biss f’każi eċċezjonali bħall-frodi u stieden lill-Istati Membri biex jirriflettu aħjar fuq din il-konklużjoni fid-dikjarazzjonijiet unilaterali tagħhom. 18. Il-FKPT eżamina sa fejn każi ta’ ‘kapitalizzazzjoni b’ingranaġġ għoli’ huma koperti mill-ambitu tal-KA. Kien hemm qbil anonimu li l-aġġustamenti għar-rata ta’ imgħax fuq is-self bejn impriżi assoċjati jaqgħu f’dan l-ambitu. Madanakollu, membri tal-amministrazzjoni tat-taxxa esprimew opinjonijiet diverġenti dwar il-kwistjoni speċifika ta' jekk l-aġġustamenti għall-ammont ta' self kinux ukoll koperti, u min-naħa l-oħra din twassal għal kwistjonijiet usa’ rigward il-kapaċità ġenerali biex wieħed jissellef. Dan huwa punt partikolarment sensittiv jekk l-aġġustament tal-profitti relatati mal-kapitalizzazzjoni b’ingranaġġ għoli jitqies li jkun ġej minn kif l-Istati Membri qed japplikaw ir-regoli ta’ kontra l-abbuż (anti-abuse rules – AAR) iktar milli r-regoli tal-kompetizzjoni ġusta, kif evidenzjat minn numru ta’ riżervi, li jirreferu għall-AAR, espressi fir-rakkomandazzjoni tal-FKPT. 19. Maġġoranza kbira tal-Istati Membri kkonkludew li l-KA tkopri każi ta’ kapitalizzazzjoni b’ingranaġġ għoli peress li tagħmel referenza ċara għal ‘kundizzjonijiet... magħmula jew imposti miż-żewġ impriżi fir-relazzjonijiet kummerċjali jew finanzjarji ta’ bejniethom’. Għaldaqstant, aġġustamenti relatati mal-kundizzjonijiet magħmula jew imposti rigward ir-rati ta’ imgħax, l-ammont u l-kapaċità tas-self huma kollha koperti mill-KA. Minorità sinjifikanti ma qablitx ma’ din il-konklużjoni, u rraġunat li l-AAR u l-applikazzjoni tal-prinċipju tal-kompetizzjoni ġusta għal tranżazzjoni finanzjarja huma kunċetti differenti u li l-aġġustamenti relatati mal-ammont u l-kapaċità ta’ self għalhekk ma kinux jaqgħu fl-ambitu tal-KA. 20. L-opinjoni tal-Kummissjoni, ibbażata fuq it-test tal-KA, hija li l-Artikolu 4(1) huwa wiesa’ biżżejjed biex ikopri l-aspetti kollha tar-regoli dwar il-kapitalizzazzjoni b’ingranaġġ għoli, sew jekk jikkonċernaw ir-rata tal-imgħax u sew jekk jikkonċernaw l-ammont tas-self, minħabba li dawn l-aspetti fl-aħħar mill-aħħar kollha jħallu effett fuq il-profitti tal-impriżi assoċjati. 21. Wieħed jista’ jinnota li l-Qorti Ewropea tal-Ġustizzja (QEĠ), meta tapplika l-prinċipju tal-kompetizzjoni ġusta, tirreferi wkoll għal dawn l-aspetti differenti tar-regoli dwar il-kapitalizzazzjoni b’ingranaġġ għoli[9]. Dwar l-aspett speċifiku tal-aġġustamenti li ġejjin kollha jew f’parti mill-applikazzjoni tar-regoli nazzjonali ta’ kontra l-abbuż (AAR) f’sitwazzjonijiet transkonfinali biss, il-Kummissjoni tikkonkludi li, fuq il-bażi tal-każistika reċenti tal-QEĠ u kif diġà żviluppat parzjalment fil-komunikazzjoni dwar il-miżuri[10] ta’ kontra l-abbuż, tali aġġustamenti għandhom ikunu ristretti għal tranżazzjonijiet li, fit-totalità jew f’parti, jirrappreżentaw arranġament purament artifiċjali. Barra minn hekk, ir-regola għandha timmira li tiffissa l-prezz ġust għat-tranżazzjoni. 22. Minħabba li l-KA tindirizza aġġustamenti relatati mal-applikazzjoni tal-prinċipju tal-kompetizzjoni ġusta, m’għandux ikun hemm reġuni għaliex m’għandhiex tiġi applikata l-KA f’dawn iċ-ċirkustanzi. Għaldaqstant il-Kummissjoni tinkoraġġixxi lill-amministraturi kollha tat-taxxa biex jaċċettaw din l-interpretazzjoni sabiex jagħtu l-usa’ aċċess possibbli lill-benefiċċji li joħorġu mill-proċess tal-KA. 23. Il-Forum irreveda l-applikazzjoni tal-Konvenzjoni ta’ Arbitraġġ eżistenti u l-Kodiċi ta’ Kondotta relatat mal-każi tat-tassazzjoni doppja li rriżultaw mill-involviment ta’ aktar minn żewġ partijiet Ewropej fi tranżazzjoni. Waqt l-eżaminazzjoni tal-kwistjoni, kienet meħtieġa definizzjoni maqbula dwar it-tip ta’ każ involut u sar qbil fuq dan li ġej: każ triangolari huwa każ fejn żewġ Stati Membri f’MAP ma jistgħux jirriżolvu għal kollox it-tassazzjoni doppja li tirriżulta minn każ ta’ prezzijiet ta’ trasferiment meta jiġi applikat il-prinċipju tal-kompetizzjoni ġusta minħabba li impriża assoċjata – kif definita fil-Konvenzjoni ta’ Arbitraġġ – li tinsab fi Stat Membru terz u identifikata kemm mill-awtoritajiet kompetenti tal-UE (evidenza bbażata fuq analiżi ta’ komparabilità inkluż analiżi ta’ funzjonalità u elementi fattwali relatatii oħra) kellha influwenza sinjifikanti fil-kontribut għal riżultat li mhwuiex kompetizzjoni ġusta f’katina ta’ tranżazzjonijiet relevanti jew relazzjonijiet kummerċjali/finanzjarji u hija rikonoxxuta bħala tali mill-kontribwent fiskali li sofra t-tassazzjoni doppja u qed jitlob il-MAP. 24. Il-FKPT qabel li d-disputi dwar il-prezzijiet tat-trasferimnent f’każi triangolari li jinvolvu lil awtoritajiet kompetenti tal-UE biss kienu jaqgħu fl-ambitu tal-Konvenzjoni ta’ Arbitraġġ. Il-Forum eżamina wkoll xi gwida prattika setgħet tingħata biex tiffaċilita r- riżoluzzjoni ta’ każi bħal dawn. 25. Meta kien qed jikkunsidra r-rakkomandazzjoni fl-ewwel Kodiċi ta’ Kondotta biex jiġi sospiż il-ġbir tat-taxxa matul il-Proċedura ta’ Ftehim Reċiproku, il-FKPT eżamina l-possibbiltà li jissospendi l-ħlas tal-imgħax matul il-proċedura. L-amministrazzjonijiet kollha tat-taxxa jaqblu li kontribwent fiskali m’għandux ikun affettwat ħażin minħabba li jeżistu approċċi differenti għall-ħlas ta’ imgħax u rifużjonijiet matul iż-żmien li jieħu biex jitlesta l-proċess tal-MAP. Il-FKPT għalhekk jirrakkomanda li l-Istati Membri għandhom japplikaw wieħed minn dawn l-approċċi li ġejjin: 1) it-taxxa tiġi rimbursata u mħallsa lura mingħajr ma’ jitħallas imgħax fuqha; 2) it-taxxa tiġi rimbursata u titħallas lura bl-imgħax; 3) kull każ jiġi ttrattat skont il-meriti tiegħu f'dak li għandu x'jaqsam mal-iċċarġjar jew ir-rimborż tal-imgħax (possibbilment matul il-proċess tal-MAP). L-awtoritajiet kompetenti, billi jiddiskutu u jadottaw l-iktar approċċ xieraq ibbażat fuq it-tliet għażliet, għandhom opportunità jżommu lill-kontribwent fiskali milli jiġi affettwat ħażin minn approċċi lejn l-iċċarġjar ta’ imgħax li jvarjaw matul in-negozjati tal-MAP. Il-Kummissjoni tinkoraġġixxi l-adozzjoni tal-proċess ta’ hawn fuq. 26. Il-Konvenzjoni ta’ Arbitraġġ kienet imfassla biex tiffaċilita li jiġu riżolti d-disputi fi żmien tliet snin. Mill-informazzjoni statistika[11] kien ovvju li wisq każi kienu qed jieħdu iktar minn tliet snin biex isibu soluzzjoni. In-nuqqas ta’ skadenza ċara biex titwaqqaf il-kummissjoni konsultattiva fl-Artikolu 7(1) kienet identifikata bħala żvantaġġ kbir tal-proċess tal-Konvenzjoni ta’ Arbitraġġ. Biex jegħleb din il-problema, il-FKPT qabel li kummissjoni konsultattiva għandha titwaqqaf mhux iktar minn sitt xhur wara li tkun spiċċat il-fażi inizjali tal-proċess tal-KA kif definit fl-Artikolu 7 tal-KA. 27. Diffikultà oħra li twassal għad-dewmien hija li jintlaħaq ftehim dwar jekk persuna esperta indipendenti, innominata biex issir membru ta’ kummissjoni konsultattiva, hijiex fil-fatt indipendenti. Il-FKPT qabel li l-użu ta’ dikjarazzjoni standardizzata jkun ta’ benefiċċju. In-notifika tkun teħtieġ li esperti indipendenti magħżula għall-kumitat jiffirmaw dikjarazzjoni li qed jaċċettaw in-nomina u stqarrija ta’ indipendenza mill-każ partikulari li jkun qed jiġi ttrattat. Barra minn hekk, il-FKPT qabel ukoll li esperti indipendenti m’hemmx għalfejn ikunu ċittadini jew residenti fl-istat li jinnominahom, iżda jridu jkunu ċittadini ta’ Stat Kontraenti tal-KA u residenti fit-territorju fejn tapplika l-KA kif definit fl-Artikolu 16 tal-KA. 28. Il-FKPT iċċara wkoll id-data minn meta każ huwa ammissibbli taħt il-KA, ladarba pajjiż jidħol fil-KA. Il-FKPT ikkonkluda li każ ikun kopert mill-KA meta talba titressaq fiż-żmien li hemm referenza għalih fl-Artikolu 6 tal-KA iżda wara d-data tad-dħul fis-seħħ tal-adeżjoni ta’ Stati Membri ġodda fil-KA, anke jekk l-aġġustament japplika għal snin fiskali iktar kmieni. 29. Il-FKPT għamel kjarifiki wkoll dwar l-Artikolu 7 tal-KA u l-interazzjoni bejn il-Proċeduri ta’ Ftehim Reċiproku u l-appelli ġudizzjarji. Kull Stat Membru pprovda informazzjoni biex jiċċara l-qagħda prevalenti fil-każ tiegħu. Iktar informazzjoni tinstab fl-Anness VIII tar-rapport tal-FKPT dwar l-interpretazzjoni ta’ ċerti dispożizzjonijiet tal-KA. 3. IL-KONVENZJONI TA’ ARBITRAġġ U KWISTJONIJIET RELATATI 30. Rigward is-sitwazzjoni li tikkonċerna r-ratifika tal-Konvenzjoni dwar l-adeżjoni ta' Stati Membri ġodda fil-Konvenzjoni ta' Arbitraġġ[12], il-proċess ta' ratifika ġie ffinalizzat fl-2009. 31. Fit-23 ta’ Ġunju 2008 il-Kunsill addotta Deċiżjoni[13] li testendi l-ambitu tal-Konvenzjoni ta’ Arbitraġġ għall-Bulgarija u r-Rumanija. Id-Deċiżjoni daħlet fis-seħħ fl-1 ta' Lulju 2008. 32. Il-kontribwenti fiskali fi kważi l-Istati Membri kollha issa huma koperti mill-Konvenzjoni ta’ Arbitraġġ għal tranżazzjonijiet futuri. Aktar informazzjoni tista’ tinstab fuq il-websajt tal-Kunsill[14]. 33. Xi Stati Membri rrappurtaw ukoll dwar l-implimentazzjoni tar-rakkomandazzjoni dwar is-sospensjoni tal-ġbir tat-taxxa li hemm inkluża fil-Kodiċi ta’ Kondotta adottata fl-2004. Sal-aħħar ta’ Marzu 2009, l-Istati Membri kollha kienu kkonfermaw li s-sospensjoni hija possibbli jew li se ssir disponibbli. Iktar informazzjoni tinstab fl-Anness IX tar-rapport tal-FKPT dwar l-interpretazzjoni ta’ ċerti dispożizzjonijiet tal-KA. Din il-kwistjoni teħtieġ iktar sorveljanza fil-futur biex teżamina kif inhi applikata fil-prattika. 34. L-eżerċizzju annwali ta’ sorveljanza li sar biex jeżamina l-għadd ta’ każi pendenti taħt il-Konvenzjoni ta’ Arbitraġġ tal-UE wera li n-numru ta’ każi dwar it-taxxa doppja fuq prezzijiet tat-trasferimenti li ilhom ħafna pendenti naqas. Il-Kummissjoni tikkunsidra din it-tendenza bħala pass ’il quddiem. 35. Mit-tabella jidher ukoll, madanakollu, li l-għadd ta’ każi ġodda dwar il-prezzijiet tat-trasferiment qed jiżdied, għalhekk l-eliminazzjoni tat-taxxa doppja f’dawn il-każi qed tkompli teħtieġ iktar riżorsi. 4. IL-PROGRAMM TA’ ĦIDMA TAL-FKPT ISSA U FIL-FUTUR 36. Il-programm ta’ ħidma maqbul fl-2007 fih dawn it-temi: servizzi fi ħdan il-gruppi, impriżi żgħar u ta’ daqs medju, arranġamenti għal qsim ta’ spejjeż (cost contribution arrangement), u s-sorveljanza tal-istrumenti addottati. Fl-2008 il-FKPT beda jeżamina l-kwistjoni ta’ servizzi fi ħdan il-gruppi. 37. Fil-futur, il-Forum se jkompli jissorvelja l-proċess billi jeżamina l-implimentazzjoni tal-Kodiċi ta’ Kondotta dwar id-dokumentazzjoni tal-prezzijiet tat-trasferiment u l-Linji Gwida dwar l-APAs. Il-pjan hu li Stati Membri u l-membri industrijali jirraportaw dwar l-implimentazzjoni tal-istrumenti differenti u dwar il-problemi fil-prattika li jirriżultaw mit-tħaddim tagħhom. L-eżerċizzju ta’ sorveljanza li jmiss se jħares lejn il-Kodiċi ta’ Kondotta dwar id-dokumentazzjoni tal-prezzijiet tat-trasferiment u x-xogħol se jibda fl-2009. 38. Rigward il-Konvenzjoni ta’ Arbitraġġ, il-Kummissjoni tinnota li dawn il-kwistjonijiet li ġejjin jeħtieġu iktar diskussjoni: il-possibbiltà li jinħatar segretarjat permanenti u indipendenti bejn il-Konvenzjoni ta’ Arbitraġġ u l-Artikolu 25.5 tal-Konvenzjoni tal-OECD dwar Mudell tat-Taxxa. 5. KONKLUżJONIJIET TAL-KUMMISSJONI 39. Rigward il-ħidma tal-FKPT fil-perjodu Marzu 2007 sa Marzu 2009, il-Kummissjoni trodd ħajr lill-membri tal-FKPT għall-kontribut kostruttiv tagħhom għal rakkomandazzjonijiet prattiċi biex jinstabu soluzzjonijiet għall-kwistjonijiet li ġew identifikati. 40. Permezz tar-rapporti dwar il-penali u l-Konvenzjoni ta’ Arbitraġġ, il-FKPT jaqdi wieħed mill-għanijiet tal-mandat tiegħu billi jiffaċilita implimentazzjoni aħjar tal-Konvenzjoni ta’ Arbitraġġ. Il-Kummissjoni tinnota wkoll l-importanza tal-Annessi inklużi f’dawn ir-rapporti tal-FKPT, li jipprovdu sfond ta’ informazzjoni utli. 41. Il-Kummissjoni tappoġġa bis-sħiħ il-konklużjonijiet u s-suġġerimenti tal-FKPT fir-rapporti tiegħu dwar il-penali u l-prezzijiet tat-trasferiment u dwar l-interpretazzjoni ta’ ċerti dispożizzjonijiet tal-KA. Fuq il-bażi ta’ dan ix-xogħol, il-Kummissjoni fasslet il-proposta mehmuża għal Kodiċi ta’ Kondotta rivedut għall-Konvenzjoni ta’ Arbitraġġ. 42. Il-Kummissjoni tikkunsidra li, ladarba addottati mill-Istati Membri, ir-rakkomandazzjonijiet inklużi fil-proposta għal Kodiċi ta’ Kondotta rivedut għandhom itejbu l-effiċjenza tal-istrument u għandhom iwasslu għal riżoluzzjoni tad-disputi dwar il-prezzijiet tat-trasferiment iktar malajr. 43. Il-Kummissjoni għalhekk tistieden lill-Kunsill biex japprova uffiċjalment il-proposta għal Kodiċi ta’ Kondotta rivedut għall-Konvenzjoni ta’ Arbitraġġ u tistieden lill-Istati Membri biex malajr jimplimentaw ir-rakkomandazzjonijiet ġodda fil-liġi nazzjonali jew regoli amministrattivi tagħhom. Barra minn hekk, l-Istati Membri huma mistiedna jallokaw riżorsi biżżejjed għar-riżoluzzjoni ta’ disputi dwar il-prezzijiet tat-trasferiment sabiex ikunu jistgħu jaslu għal ftehim bla dewmien. 44. Il-Kummissjoni tinnota li l-Kodiċi ta’ Kondotta rivedut għall-KA jinkludi proċedura, li wasslet għal rakkomandazzjonijiet biex jitjieb il-proċess tal-KA. Tikkunsidra li ż-żieda fin-numru ta’ każi ġodda sottomessi għall-proċess tal-KA tikkontribwixxi biex tonqos it-tassazzjoni doppja fis-suq intern, u tindika li żdiedet il-fiduċja tal-kontribwenti fiskali fl-effiċjenza tal-proċess tal-KA. 45. Madanakollu, il-Kummissjoni tirrikonoxxi li jista’ jkun hemm ħtieġa ta’ reviżjonijiet u aġġornamenti futuri tal-Kodiċi fid-dawl ta’ esperjenza fil-futur, u se tkompli tissorvelja kif tiffunzjoni l-KA bil-għan li tipproponi kwalunkwe titjib neċessarju, b’mod partikolari billi tosserva t-tendenza fir-riżoluzzjoni tal-każi u l-iżviluppi internazzjonali fir-riżoluzzjoni tad-disputi permezz ta’ arbitraġġ. 46. Rigward id-disputi dwar il-kapitalizzazzjoni b’ingranaġġ għoli, il-Kummissjoni hija tal-fehma li minħabba li l-KA tirreferi għal profitti li jirriżultaw minn relazzjonijiet kummerċjali u finanzjarji mingħajr ma tfittex li tagħmel differenza bejn it-tipi differenti ta’ qligħ, l-aspetti kollha tal-aġġustamenti tal-kapitalizzazzjoni b’ingranaġġ għoli huma koperti mill-KA. Filwaqt li l-Kummissjoni tirrikonoxxi l-valur tal-ftehim li r-rati tal-imgħax ikunu koperti mill-KA, interpretazzjonijiet differenti dwar jekk l-ammonti ta’ self jaqgħux taħt il-KA - jew le - iwasslu għal inċertezzi, iktar burokrazija ta' osservanza u potenzjalment tassazzjoni doppja. L-Istati Membri għalhekk huma mistiedna li jikkunsidraw li jippermettu aċċess għall-Konvenzjoni ta’ Arbitraġġ fuq l-aspetti ta’ hawn fuq f’disputi dwar kapitalizzazzjoni b’ingranaġġ għoli bil-għan li titneħħa t-tassazzjoni doppja. 47. L-Istati Membri huma mistiedna wkoll jemendaw id-dikjarazzjonijiet unilaterali tagħhom dwar id-definizzjoni tat-terminu ‘penali serja’ bil-għan li jillimitaw l-ambitu u tkun riflessa aħjar ir-rakkomandazzjoni tal-Forum li penali serja għandha tiġi applikata f’każi eċċezzjonali biss bħall-frodi. 48. L-Istati Membri huma mistiedna jirrappurtaw lill-Kummissjoni kull sentejn dwar miżuri li ħadu biex jimplimentaw dan il-Kodiċi ta’ Kondotta rivedut u l-funzjonament tiegħu fil-prattika. Fuq il-bażi ta’ dawn ir-rapporti, il-Kummissjoni minn żmien għal żmien se tirrevedi l-Kodiċi ta’ Kondotta. ANNESS ABBOZZ TA’ KODIĊI TA’ KONDOTTA RIVEDUT GĦALL-IMPLIMENTAZZJONI EFFETTIVA TAL-KONVENZJONI DWAR L-ELIMINAZZJONI TAT-TASSAZZJONI DOPPJA B’KONNESSJONI MAL-AĠĠUSTAMENT TAL-PROFITTI TA’ SĦAB ASSOĊJATI IL-KUNSILL TAL-UNJONI EWROPEA U R-RAPPREŻENTANTI TAL-GVERNIJIET TAL-ISTATI MEMBRI LI LTAQGĦU FI ĦDAN IL-KUNSILL, BILLI l-Konvenzjoni tat-23 ta' Lulju 1990 dwar l-eliminazzjoni tat-taxxa doppja b’konnessjoni mal-aġġustament tal-profitti ta' impriżi assoċjati (il-‘Konvenzjoni ta’ Arbitraġġ’), FILWAQT LI JIRRIKONOXXI l-ħtieġa kemm tal-Istati Membri kif ukoll tal-kontribwenti fiskali li jkollhom regoli iktar dettaljati biex jimplimentaw b’mod effiċjenti l-Konvenzjoni msemmija hawn fuq, FILWAQT LI JINNOTA l-Komunikazzjoni tal-Kummissjoni ta’ XXX dwar il-ħidma tal-Forum Konġunt dwar il-Prezzijiet tat-Trasferiment tal-UE fil-perjodu minn Marzu 2007 sa Marzu 2009, ibbażata fuq ir-rapporti tal-FKPT dwar il-penali u l-prezzijiet tat-trasferiment, u dwar l-interpretazzjoni ta’ ċerti dispożizzjonijiet tal-Konvenzjoni ta’ Arbitraġġ, FILWAQT LI JENFASIZZA li l-Kodiċi ta’ Kondotta huwa impenn politiku u m'għandux effett fuq id-drittijiet u l-obbligi tal-Istati Membri jew tal-isferi rispettivi ta' kompetenza tal-Istati Membri u tal-Komunità li jirriżultaw mit-Trattat, FILWAQT LI JIRRIKONOXXI li l-implimentazzjoni ta’ dan il-Kodiċi ta’ Kondotta m’għandhiex tfixkel soluzzjonijiet fuq livell iktar globali, FILWAQT LI JAPPROVA UFFIĊJALMENT il-konklużjonijiet tar-rapport tal-FKPT dwar il-penali, B'DAN JADDOTTA DAN IL-KODIĊI TA' KONDOTTA RIVEDUT: Mingħajr ħsara għall-isferi rispettivi ta’ kompetenza tal-Istati Membri u tal-Komunità, dan il-Kodiċi ta’ Kodotta rivedut jikkonċerna l-implimentazzjoni tal-Konvenzjoni ta’ Arbitraġġ u ċerti kwistjonijiet relatati rigward proċeduri ta’ ftehim reċiproku taħt it-trattati ta’ tassazzjoni doppja bejn l-Istati Membri. 1. Ambitu tal-Konvenzjoni ta’ Arbitraġġ 1.1 Każijiet ta’ prezzijiet tat-trasferiment triangolari fl-UE a) Għall-finijiet ta’ dan il-Kodiċi, każ triangolari fl-UE huwa każ fejn, fl-ewwel fażi tal-proċedura tal-Konvenzjoni ta’ Arbitraġġ, żewġ Awtoritajiet Kompetenti tal-UE ma jkunux jistgħu jirriżolvu għal kollox it-tassazzjoni doppja li tirriżulta f’każ ta’ prezz ta’ trasferiment meta jiġi applikat il-prinċipju ta’ kompetizzjoni ġusta minħabba li impriża assoċjata li tinsab fi Stat(i) Membru(i) ieħor/oħrajn u identifikata(i) miż-żewġ Awtoritajiet Kompetenti tal-UE (evidenza bbażata fuq analiżi ta’ komparabilità inkluża analiżi ta’ funzjonabilità u elementi fattwali oħra relatati) kellha influwenza sinjifikanti fuq riżultat mhux ta' kompetizzjoni ġusta f’sensiela ta’ tranżazzjonijiet relevanti jew relazzjonijiet kummerċjali/finanzjarji u hija rikonoxxuta bħala tali mill-kontribwent fiskali li sofra t-tassazzjoni doppja u talab l-applikazzjoni tad-dispożizzjonijiet tal-Konvenzjoni ta’ Arbitraġġ. b) L-ambitu tal-Konvenzjoni ta’ Arbitraġġ jinkludi t-tranżazzjonijiet kollha tal-UE involuti f’każi triangolari fost l-Istati Membri. 1.2 Kapitalizzazzjoni b’ingranaġġ għoli Il-Konvenzjoni ta’ Arbitraġġ tagħmel referenza ċara għal profitti minn relazzjonijiet kummerċjali u finanzjarji iżda ma tfittixx li tiddifferenzja bejn dawn it-tipi speċifiċi ta’ qligħ. Għaldaqstant, aġġustamenti tal-profitt li jirriżultaw minn relazzjonijiet finanzjarji, inkluż self u l-kundizzjonijiet marbutin miegħu, u bbażati fuq il-prinċipju tal-kompetizzjoni ġusta għandhom jiġu kkunsidrati fi ħdan l-ambitu tal-Konvenzjoni ta’ Arbitraġġ. 2. Aċċettabilità ta’ każ Fuq il-bażi tal-Artikolu 18 tal-Konvenzjoni ta’ Arbitraġġ, huwa rrakkomandat li l-Istati Membri jikkonsidraw li każ ikun kopert mill-Konvenzjoni ta’ Arbitraġġ meta t-talba tiġi ppreżentata fil-ħin wara d-data tad-dħul fis-seħħ tal-adeżjoni ta’ Stati Membri ġodda fil-Konvenzjoni ta’ Arbitraġġ, anke jekk l-aġġustament japplika għal snin fiskali iktar kmieni. 3. Penali serji Minħabba li l-Artikolu 18(1) jipprovdi għal flessibbiltà biex ikun hemm rifjut għall-aċċess għall-Konvenzjoni ta’ Arbitraġġ minħabba l-impożizzjoni ta’ penali serja, u b'konsiderazzjoni għall-esperjenza prattika miksuba mill-1995 ’l hawn, huwa rrakkomandat li l-Istati Membri jiċċaraw jew jirrevedu d-dikjarazzjonijiet unilaterali tagħhom fl-Anness għall-Konvenzjoni ta' Arbitraġġ sabiex ikunu jirriflettu aħjar li penali serja għandha tiġi applikata biss f’każi eċċezzjonali bħall-frodi. 4. Il-bidu tal-perjodu ta’ tliet snin (l-iskadenza biex titressaq talba skont l-artikolu 6(1) tal-Konvenzjoni ta’ Arbitraġġ) Id-data tal-‘ewwel notifika jew ekwivalenti ta' stima tat-taxxa li tirriżulta jew x’aktarx tirriżulta f’tassazzjoni doppja skont it-tifsira tal-Artikolu 1, pereżempju minħabba aġġustament ta’ prezzijiet tat-trasferiment’, hija kkunsidrata bħala l-punt tat-tluq tal-perjodu ta’ tliet snin. Safejn għandhom x’jaqsmu każi dwar prezzijiet ta' trasferiment, huwa rakkomandat li l-Istati Membri japplikaw din id-definizzjoni wkoll biex jiddeterminaw il-perjodu ta’ tliet snin kif stipulat fl-Artikolu 25.1 tal-Konvenzjoni tal-OECD dwar Mudell tat-Taxxa fuq id-Dħul u l-Kapital u implimentat fit-trattati dwar it-taxxa doppja bejn l-Istati Membri tal-UE. 5. Il-bidu tal-perjodu ta’ sentejn (Artikolu 7(1) tal-Konvenzjoni ta’ Arbitraġġ) (i) Għall-finijiet tal-Artikolu 7(1) tal-Konvenzjoni ta’ Arbitraġġ, każ ikun ikkunsidrat li tressaq skont l-Artikolu 6(1) meta l-kontribwent fiskali jipprovdi dawn li ġejjin: a) identifikazzjoni (bħal isem, indirizz, numru ta’ identifikazzjoni fiskali) tal-impriża tal-Istat Kontraenti li tippreżenta t-talba tagħha u tal-partijiet l-oħra għat-transazzjonijiet relevanti; b) dettalji tal-fatti u taċ-ċirkostanzi relevanti għall-każ (inklużi dettalji tar-relazzjonijiet bejn l-impriża u l-partijiet l-oħra għat-transazzjonijiet relevanti); c) identifikazzjoni tal-perjodi ta’ taxxa fil-kwistjoni; d) kopji tan-notifiki tal-istimi tat-taxxa, ir-rapport ta’ verifika tat-taxxa jew l-ekwivalenti tiegħu li wassal għall-allegata tassazzjoni doppja; e) dettalji ta’ kwalunkwe appell jew proċeduri legali inizjati mill-impriża jew mill-partijiet l-oħra għat-transazzjonijiet relevanti u kwalunkwe deċiżjonijiet tal-qorti rigward il-każ; f) spjega mill-impriża ta’ għalfejn taħseb li l-prinċipji stipulati fl-Artikolu 4 tal-Konvenzjoni ta’ Arbitraġġ ma ġewx osservati; g) impenn li l-impriża twieġeb kemm jista’ jkun malajr u b’mod komplet għat-talbiet raġonevoli u xierqa kollha li jsiru minn Awtorità Kompetenti u tqiegħed id-dokumentazzjoni għad-dispożizjoni tal-Awtoritajiet Kompetenti; u h) kwalunkwe informazzjoni speċifika addizzjonali mitluba mill-Awtorità Kompetenti fi żmien xahrejn minn meta tirċievi t-talba tal-kontribwent fiskali. (ii) Il-perjodu ta’ sentejn jibda jgħodd mill-iktar reċenti fost dawn id-dati: a) id-data tan-notifika tal-istima tat-taxxa, jiġifieri d-deċiżjoni finali tal-amministrazzjoni tat-taxxa fuq id-dħul addizzjonali, jew l-ekwivalenti; b) id-data meta l-Awtorità Kompetenti tirċievi t-talba u l-informazzjoni minima kif dikjarata taħt punt 5(i). 6. Proċeduri ta’ ftehim reċiproku taħt il-Konvenzjoni ta’ Arbitraġġ 6.1 Dispożizzjonijiet ġenerali a) Il-prinċipju tal-kompetizzjoni ġusta għandu jiġi applikat, kif appoġġat mill-OECD, mingħajr rispett għall-konsegwenzi immedjati ta’ taxxa għal kwalunkwe Stat Kontraenti partikolari. b) Il-każi għandhom jiġu riżolti malajr kemm jista’ jkun filwaqt li jirrispettaw il-kumplessità tal-kwistjonijiet fil-każ partikolari. c) Għandu jiġi kkunsidrat kwalunkwe metodu xieraq biex jintlaħaq ftehim reċiproku b’mod mill-iktar effikaċi, inklużi laqgħat wiċċ imb’wiċċ; fejn xieraq, l-impriża tkun mistiedna tagħmel preżentazzjoni lill-Awtorità Kompetenti tagħha. d) Filwaqt li jittieħed kont tad-dispożizzjonijiet ta’ dan il-Kodiċi, għandu jintlaħaq ftehim reċiproku fi żmien sentejn mid-data li fiha l-każ kien imressaq għall-ewwel darba lil waħda mill-Awtoritajiet Kompetenti skont il-punt 5(ii) ta’ dan il-Kodiċi. Madanakollu, wieħed jirrikonoxxi li f’ċerti sitwazzjonijiet (pereżempju soluzzjoni imminenti tal-każ jew transazzjonijiet partikolarment kumplessi, jew każi triangolari), jista’ jkun xieraq li jiġi applikat l-Artikolu 7(4) (li jipprovdi għal estensjoni tal-perjodu ta’ żmien) biex isir ftehim fuq estensjoni qasira. e) Il-proċedura ta’ ftehim reċiproku m’għandhiex timponi spejjeż ta’ osservanza mhux xierqa jew eċċessivi fuq il-persuna li qed titlobha, jew fuq kwalunkwe persuna oħra involuta fil-każ. 6.2 Każijiet ta’ prezzijiet tat-trasferiment triangolari fl-UE a) Hekk kif l-Awtoritajiet Kompetenti tal-Istati Kontraenti jkunu qablu li l-każ fil-kwistjoni jista’ jitqies bħala każ triangolari tal-UE għandhom minnufih jistiednu lill-Awtorità(jiet) Kompetenti tal-UE biex jieħdu sehem fil-proċedimenti u d-diskussjonijiet bħala osservatur(i) jew bħala parti(jiet) interessata/interessati attivament u flimkien jiddeċiedu l-approċċ li jippreferu. Għaldaqstant, l-informazzjoni kollha għandha tinqasam mal-Awtorità(jiet) Kompetenti tal-UE l-oħra pereżempju permezz ta’ skambji ta’ informazzjoni. L-Awtorità(jiet) Kompetenti l-oħra għandhom ikunu mistiedna biex jirrikonoxxu l-involviment attwali jew possibbli tal-kontribwent fiskali ‘tagħhom’. b) Wieħed minn dawn l-approċċi jista’ jiġi addottat mill-Awtoritajiet Kompetenti involuti biex tiġi riżolta t-tassazzjoni doppja li toħroġ minn każi triangolari tal-UE taħt il-Konvenzjoni ta’ Arbitraġġ. 1. L-Awtoritajiet Kompetenti jistgħu jiddeċiedu li jieħdu approċċ multilaterali (parteċipazzjoni immedjata u sħiħa tal-Awtoritajiet Kompetenti kkonċernati kollha); jew 2. L-Awtoritajiet Kompetenti jistgħu jiddeċiedu li jibdew proċedura bilaterali, li biha ż-żewġ partijiet għall-proċedura bilaterali huma l-awtoritajiet Kompetenti li identifikaw (abbażi ta' analiżi ta’ komparabilità inkluż analiżi ta’ funzjonalità u elementi fattwali relatati oħra) lill-impriża assoċjata li qiegħda fi Stat Membru ieħor li kellha influwenza sinjifikanti fil-kontribut għal riżultat li mhuwiex ta’ kompetizzjoni ġusta f’katina ta’ tranżazzjonijiet jew relazzjonijiet kummerċjali/finanzjarji relevanti, u għandhom jistiednu lill-Awtorità(jiet) Kompetenti tal-UE l-oħra biex tipparteċipa/jipparteċipaw bħala osservatur(i) fid-diskussjonijiet tal-Proċedura tal-Ftehim Reċiproku; jew 3. L-Awtoritajiet Kompetenti jistgħu jiddeċiedu li jibdew iktar minn proċedura bilaterali waħda pari passu u għandhom jistiednu lill-Awtorità(jiet) Kompetenti tal-UE l-oħra biex tipparteċipa/jipparteċipaw bħala osservatur(i) fid-diskussjonijiet ta’ Proċedura ta’ Ftehim Reċiproku rispettivi. Huwa rrakkomandat li l-Istati Membri juzaw proċedura multilaterali biex jirriżolvu tali każi ta’ tassazzjoni doppja. Madanakollu għandu dejjem ikun hemm qbil mill-Awtoritajiet Kompetenti kollha, ibbażat fuq il-fatti u ċirkostanzi speċifiċi tal-każ. Jekk mhux possibbli jiġi adottat approċċ multilaterali u jinbdew żewġ (jew aktar) proċeduri bilaterali pari passu, l-Awtoritajiet Kompetenti kollha għandhom ikunu involuti fl-ewwel fażi tal-proċedura tal-Konvenzjoni ta’ Arbitraġġ jew bħala Stati Kontraenti fil-Konvenzjoni ta’ Arbitraġġ inizjali jew bħala osservaturi. c) L-istatus ta’ osservatur jista’ jinbidel għal dak ta’ parti interessata skont l-iżvilupp tad-diskussjonijiet jew l-evidenza ppreżentata. Jekk l-Awtorità(jiet) Kompetenti l-oħra trid/iridu tipparteċipa/jipparteċipaw fit-tieni fażi (l-arbitraġġ), jeħtieġ issir/isiru parti(jiet) interessata/i. Jekk l-Awtorità(jiet) Kompetenti tal-UE l-oħra jibqgħu l-ħin kollu fid-diskussjoni bħala osservatur(i) biss, dan m’għandux konsegwenzi fuq l-applikazzjoni tad-dispożizzjonijiet tal-Konvenzjoni ta’ Arbitraġġ (eż. kwistjonijiet ta’ żmien u kwistjonijiet ta’ proċedura). Il-parteċipazzjoni bħala osservatur m’għandhiex torbot lill-Awtorità(jiet) Kompetenti l-oħra rigward l-eżitu tal-proċedura tal-Konvenzjoni ta’ Arbitraġġ. Fil-proċedura, kull skambju ta’ informazzjoni jeħtieġ josserva r-rekwiżiti u proċeduri legali u amministrattivi normali. d) Il-kontribwent(i) fiskali, kmieni kemm jista’ jkun, għandu/għandhom jinforma(w) lill-amministratur(i) tat-taxxa li parti(jiet) oħra, fi Stati(i) Membru/Membri ieħor/oħrajn, jistgħu jkunu involuti fil-każ. Dik in-notifika għandha tkun segwita fil-waqt bil-preżentazzjoni tal-fatti kollha relevanti u minn dokumentazzjoni sostantiva. Tali approċċ għandu mhux biss iwassal għal riżoluzzjoni iktar malajr iżda wkoll iħares kontra li jfalli l-ftehim fi kwistjonijiet ta’ tassazzjoni doppja minħabba skadenzi proċedurali differenti fl-Istati Membri. 6.3 Funzjonament prattiku u trasparenza a) Sabiex jiġu minimizzati l-ispejjeż u d-dewmien ikkaġunati mit-traduzzjoni, il-proċedura ta’ ftehim reċiproku, partikolarment l-iskambju ta’ position papers, għandu jitmexxa f’lingwa komuni, jew f’manjiera li għandha l-istess effett, jekk l-Awtoritajiet Kompetenti jistgħu jaqblu fuq bażi bilaterali (jew multilaterali). b) L-impriża li titlob il-proċedura ta’ ftehim reċiproku għandha tkun infurmata mill-Awtorità Kompetenti fejn kienet għamlet it-talba bl-iżviluppi importanti kollha li jikkonċernawha matul il-proċedura. c) Għandha tiġi assigurata l-kunfidenzjalità tal-informazzjoni rigward kwalunkwe persuna li hija protetta taħt konvenzjoni tat-taxxa bilaterali jew taħt il-liġi ta’ Stat Kontraenti. d) L-Awtorità Kompetenti għandha tirrikonoxxi li rċeviet it-talba tal-kontribwent fiskali biex tibda' proċedura ta' ftehim reċiproku fi żmien xahar minn meta tirċievi t-talba u fl-istess waqt tinforma lill-Awtoritajiet Kompetenti tal-Istati Kontraenti l-oħra involuti fil-każ billi tehmeż kopja tar-rikjesta tal-kontribwent fiskali. e) Jekk l-Awtorità Kompetenti temmen li l-impriża ma ssottomettietx l-informazzjoni minima meħtieġa biex tinbeda proċedura ta’ ftehim reċiproku kif hemm f'punt 5(i), għandha tistieden lill-impriża, fi żmien xahrejn minn meta tirċievi r-rikjesta, biex tipprovdilha l-informazzjoni addizzjonali speċifika li teħtieġ. f) L-Istati Kontraenti jieħdu impenn li l-Awtorità Kompetenti twieġeb lill-impriża li tagħmel ir-rikjesta f’waħda minn dawn il-forom: (i) jekk l-Awtorità Kompetenti ma temminx li l-qligħ tal-impriża huwa inkluż, jew x’aktarx se jiġi inkluż, fil-qligħ ta’ impriża ta’ Stat Kontraenti ieħor, għandha tinforma lill-impriża bid-dubji tagħha u tistedinha tagħmel kummenti addizzjonali; (ii) jekk l-Awtorità Kompetenti jidhrilha li r-rikjesta hija fundata tajjeb u hija stess tista’ tasal għal soluzzjoni sodisfaċenti, għandha tinforma lill-impriża b’dan u malajr kemm jista’ jkun tagħmel tali aġġustamenti jew tippermetti konċessjonijiet li huma ġustifikati; (iii) jekk l-Awtorità Kompetenti jidhrilha li r-rikjesta hija fundata tajjeb izda ma tistax hija stess tasal għal soluzzjoni sodisfaċenti, għandha tinforma lill-impriża li se tagħmel ħilitha biex tirriżolvi l-każ permezz ta’ ftehim reċiproku mal-Awtorità Kompetenti ta’ kwalunkwe Stat kontraenti ieħor ikkonċernat. g) Jekk Awtorità kompetenti tikkunsidra li każ huwa fundat tajjeb, għandha tibda proċedura ta’ ftehim reċiproku billi tinforma lill-Awtorità Kompetenti tal-Istat(i) Kontraenti l-oħra bid-deċiżjoni tagħha u tehmeż kopja tal-infomazzjoni kif speċifikat f’punt 5(i) ta’ dan il-Kodiċi. Fl-istess waqt għandha tinforma lill-persuna li invokat il-Konvenzjoni ta’ Arbitraġġ li tat bidu għal proċedura ta’ ftehim reċiproku. L-Awtorità Kompetenti li tagħti bidu għal proċedura ta’ ftehim reċiproku għandha tinforma wkoll – fuq il-bażi tal-informazzjoni li għandha disponibbli - lill-Awtorità Kompetenti tal-Istat(i) Kontraenti u l-persuna li qed tagħmel it-talba jekk il-każ kienx ippreżentat fil-limitu ta’ żmien stipulat fl-Artikolu 6(1) tal-Konvenzjoni ta’ Arbitraġġ u tal-punt tat-tluq tal-perjodu ta’ sentejn tal-artikolu 7(1) tal-Konvenzjoni ta’ Arbitraġġ. 6.4 Skambju ta’ position papers a) L-Istati Kontraenti jieħdu impenn li meta tkun bdiet proċedura ta’ ftehim reċiproku, l-Awtorità Kompetenti tal-pajjiż fejn tkun saret jew se ssir stima tat-taxxa, (jiġifieri deċiżjoni finali tal-amministrazzjoni tat-taxxa fuq id-dħul) jew l-ekwivalenti li fiha aġġustament li jirriżulta jew x’aktarx jirriżulta f’taxxa doppja skont it-tifsira tal-Artikolu 1 tal-Konvenzjoni ta’ Arbitraġġ, din għandha tibgħat position paper lill-Awtoritajiet Kompetenti tal-Istati Kontraenti l-oħra involuti fil-każ fejn tippreżenta: (i) il-każ imressaq mill-persuna li qed tagħmel ir-rikjesta; (ii) il-veduti tagħha tal-meriti tal-każ, pereżempju għalfejn temmen li kien hemm jew x’aktarx ikun hemm tassazzjoni doppja; (iii) kif jista’ jiġi riżolt il-każ bil-għan li tiġi eliminata t-tassazzjoni doppja flimkien ma’ spjega eżawrenti tal-proposta. b) Il-position paper għandha tinkludi ġustifikazzjoni sħiħa tal-istima jew l-aġġustament u għandu jkun hemm magħha d-dokumentazzjoni bażika li tagħti sustanza lill-pożizzjoni tal-Awtorità Kompetenti flimkien ma’ elenku tad-dokumenti l-oħra kolha utilizzati fl-aġġustament. c) Il-position paper għandha tintbagħat lill-Awtoritajiet Kompetenti tal-Istati Kontraenti l-oħra involuti fil-każ mill-aktar fis possibbli filwaqt li tieħu kont tal- kumplessità tal-każ partikulari u mhux iktar tard minn erba' xhur mill-iktar data reċenti fost dawn: (i) id-data tan-notifika tal-istima tat-taxxa, jiġifieri d-deċiżjoni finali tal-amminsitrazzjoni tat-taxxa dwar id-dħul addizzjonali, jew l-ekwivalenti; (ii) id-data ta’ meta l-Awtorità Kompetenti rċeviet it-talba u l-informazzjoni minima kif dikjarata f’punt 5(i). d) L-Istati Kontraenti jieħdu impenn li, meta Awtorità Kompetenti ta’ pajjiż fejn ma saritx, jew m'hemmx l-intenzjoni li ssir, stima tat-taxxa jew l-ekwivalenti, li tirriżulta jew x’aktarx tirriżulta, f’tassazzjoni doppja skont it-tifsira tal-Artikolu 1 tal-Konvenzjoni ta’ Arbitraġġ, pereżempju minħabba aġġustament ta’ prezzijiet ta’ trasferiment, tirċievi position paper minn Awtorità Kompetenti oħra, għandha twieġeb mill-aktar fis, filwaqt li jittieħed kont tal-kumplessità tal-każ partikulari, u mhux iktar tard minn sitt xhur wara li tirċievi l-position paper. e) Ir-rispons għandu jieħu waħda minn dawn iż-żewġ forom: (i) jekk l-Awtorità Kompetenti temmen li saret jew x’aktarx issir, tassazzjoni doppja, u taqbel mar-rimedju propost fil-position paper, għandha tinforma lill-Awtorità(jiet) Kompetenti l-oħra b’dan u tagħmel tali aġġustamenti jew tippermetti tali konċessjoni mill-aktar fis possibbli; (ii) jekk l-Awtorità Kompetenti mhix tal-fehma li saret, jew x’aktarx issir, tassazzjoni doppja, jew ma taqbilx mar-rimedju propost fil-position paper, għandha tibgħat position paper bi tweġiba lill-Awtoirtà(jiet) fejn tispjega r-raġunijiet tagħha u tipproponi qafas ta’ żmien indikattiv biex jiġi trattat il-każ filwaqt li tieħu kont tal-kumplessità tiegħu. Il-proposta għandha tinkludi, fejn xieraq, data għal laqgħa wiċċ imb’wiċċ, li għandha ssir mhux iktar tard minn 18-il xahar mill-iktar reċenti fost dawn id-dati: aa) id-data tan-notifika tal-istima tat-taxxa, jiġifieri d-deċiżjoni finali tal-amministrazzjoni tat-taxxa fuq id-dħul addizzjonali, jew l-ekwivalenti; bb) id-data meta l-Awtorità Kompetenti tirċievi t-talba u l-informazzjoni minima kif dikjarata taħt punt 5(i). f) Barra minn hekk l-Istati Kontraenti jieħdu kwalunkwe pass xieraq biex iħaffu l-proċeduri kollha meta jkun possibbli. F’dan ir-rigward, l-Istati Kontraenti għandhom jippjanaw b’mod regolari, u mill-inqas darba fis-sena, laqgħat wiċċ imb’wiċċ bejn l-Awtoritajiet Kompetenti tagħhom biex jiddiskutu proċeduri ta’ ftehim reċiproku pendenti (sakemm in-numru ta’ każi jiġġustifika tali laqgħat regolari). 6.5 Trattati dwar it-taxxa doppja bejn l-Istati Membri Safejn għandhom x’jaqsmu każi dwar prezzijiet ta' trasferiment, huwa rakkomandat li l-Istati Membri japplikaw id-dispożizzjonijiet ta’ punti 1 sa 3 għal proċeduri ta’ ftehim reċiproku inizjati b'konformità mal-Artikolu 25 (1) tal-Konvenzjoni tal-OECD dwar Mudell tat-Taxxa fuq id-Dħul u l-Kapital u implimentat fit-trattati dwar it-taxxa doppja bejn l-Istati Membri tal-UE. 7. Proċedimenti matul it-tieni fażi tal-Konvenzjoni ta’ Arbitraġġ 7.1 Lista ta’ persuni indipendenti a) L-Istati Kontraenti jieħdu l-impenn li mingħajr iktar dewmien jinfurmaw lis-Segretarju Ġenerali tal-Unjoni Ewropea bl-ismijiet tal-ħames esperti indipendenti, li huma eliġibbli li jkunu membri tal-kummissjoni konsultattiva kif imsemmija fl-Artikolu 7(1) tal-Konvenzjoni ta’ Arbitraġġ u jinfurmaw, taħt l-istess kundizzjonijiet, bi kwalunkwe tibdil fil-lista. b) Meta jittrażmettu l-ismijiet tal-esperti indipendenti tagħhom lis-Segretarju Ġenerali tal-Kunsill tal-Unjoni Ewropea, l-Istati Kontraenti għandhom jehmżu curriculum vitae ta’ dawk il-persuni, li fost l-oħrajn għandu jiddeskrivi l-esperjenza tagħhom fil-liġi, it-taxxa u b’mod partikolari il-prezzijiet tat-trasferiment. c) Fuq il-lista ta’ dawk l-esperti indipendenti l-Istati Kontraenti jistgħu wkoll jindikaw min minnhom jaqdi l-ħtiġiet biex ikun elett President. d) Is-Segretarju Ġenerali tal-Kunsill kull sena għandu jitlob lill-Istati Kontraenti biex jikkonfermaw l-ismijiet tal-esperti indipendenti tagħhom u/jew jagħtu l-ismijiet ta’ dawk li ħadu posthom. e) Il-lista globali tal-esperti indipendenti kollha għandha tiġi ppubblikata fuq il-websajt tal-Kunsill. f) L-esperti indipendenti m’hemmx għalfejn ikunu ċittadini jew residenti fl-istat li qed jinnomina, iżda jridu jkunu ċittadini ta’ Stat Kontraenti u residenti fit-territorju fejn tapplika l-Konvenzjoni ta’ Arbitraġġ. g) Huwa rrakkomandat li l-awtoritajiet kompetenti jfasslu dikjarazzjoni maqbula ta’ aċċettazzjoni u stqarrija ta’ indipendenza mill-każ partikolari, biex tiġi ffirmata mill-esperti indipendenti. 7.2 It-twaqqif tal-kummissjoni konsultattiva a) Sakemm ma jkunx hemm ftehim ieħor bejn l-Istati Kontraenti kkonċernati, l-Istat Kontraenti li ħareġ l-ewwel notifika ta’ stima tat-taxxa, jiġifieri d-deċiżjoni finali tal-amminsitrazzjoni tat-taxxa dwar id-dħul addizzjonali, jew l-ekwivalenti li tirriżulta, jew x’aktarx tirriżulta, f’tassazzjoni doppja skont it-tifsira tal-Artikolu 1 tal-Konvenzjoni ta’ Arbitraġġ, għandu jieħu l-inizjattiva biex iwaqqaf kummissjoni konsultattiva u jagħmel arranġamenti għal-laqgħat tagħha, bi ftehim mal-Istat(i) Kontraenti l-oħra. b) L-Awtoritajiet Kompetenti għandhom jistabbilixxu l-kummissjoni konsultattiva mhux iktar tard minn 6 xhur wara li jkun spiċċa l-perjodu imsemmi fl-Artikolu 7 tal-Konvenzjoni ta’ Arbitraġġ. Meta Awtorità Kompetenti waħda ma tagħmilx dan, Awtorità Kompetenti oħra involuta għandha d-dritt tieħu l-inizjattiva. c) Il-kummissjoni konsultattiva normalment tkun tikkonsisti f’żewġ esperti indipendenti flimkien mal-President tagħha u r-rappreżentanti tal-Awtoritajiet Kompetenti. Għal każi triangolari, meta kummissjoni konsultattiva tkun se titwaqqaf taħt l-approċċ multilaterali, l-Istati Kontraenti għandhom iħarsu l-ħtiġiet tal-Artikolu 11(2) tal-Konvenzjoni ta’ Arbitraġġ, jintroduċu kif meħtieġ regoli ta’ proċedura, jiżguraw li l-kummissjoni konsultattiva, flimkien mal-President tagħha, tkun kapaċi taddotta opinjoni permezz ta’ maġġoranza sempliċi tal-membri tagħha. d) Il-kummissjoni konsultattiva għandha jkollha l-assistenza ta’ segretarjat li l-faċilitajiet tiegħu jipprovdihom l-Istat Kontraenti li inizja t-twaqqif tal-kummissjoni konsultattiva sakemm mhux maqbul mod ieħor mill-Istati Kontraenti kkonċernati. Għal raġunijiet ta’ indipendenza, dan is-segretarjat għandu jiffunzjona taħt is-superviżjoni tal-President tal-kummissjoni konsultattiva. Il-membri tas-segretarjat għandhom ikunu marbuta bid-dispożizzjonijiet ta’ segretezza kif imsemmi fl-Artikolu 9(6) tal-Konvenzjoni ta’ Arbitraġġ. e) Il-post fejn tiltaqa’ l-kummissjoni konsultattiva u l-post fejn tingħata l-opinjoni tagħha jista’ jiġi ddeterminat bil-quddiem mill-Awtoritajiet Kompetenti tal-Istati Kontraenti kkonċernati. f) Qabel l-ewwel laqgħa tal-kummissjoni konsultattiva l-Istati Kontraenti għandhom jipprovdulha d-dokumentazzjoni u l-informazzjoni relevanti kollha u b’mod partikolari d-dokumenti, ir-rapporti, il-korrispondenza u l-konklużjonijiet li sar użu minnhom matul il-proċedura ta’ ftehim reċiproku. 7.3 Kif tiffunzjona l-kummissjoni konsultattiva a) Każ huwa kkunsidrat li ġie riferut lill-kummissjoni konsultattiva dakinhar li l-President jikkonferma li l-membri tagħha rċivew id-dokumentazzjoni u l-informazzjoni relevanti kollha kif speċifikat taħt il-punt 7.2(f). b) Ix-xogħol tal-kummissjoni konsultattiva għandu jitmexxa bil-lingwa jew lingwi uffiċjali tal-Istati Kontraenti involuti, sakemm l-Awtoritajiet Kompetenti jiddeċiedu mod ieħor bi qbil reċiproku, filwaqt li jittieħed kont ta’ dak li tixtieq il-kummissjoni konsultattiva. c) Il-kummissjoni konsultattiva tista’ titlob lill-parti minn fejn toħroġ stqarrija jew dokument biex tagħmel arranġamenti għal traduzzjoni fil-lingwa jew lingwi li fihom qed jitmexxew il-laqgħat. d) Filwaqt li tirrispetta d-dispożizzjonijiet tal-Artikolu 10 tal-Konvenzjoni ta’ Arbitraġġ, il-kummissjoni konsultattiva tista’ titlob lill-Istati Kontraenti u b’mod partikolari lill-Istat Kontraenti li ħareġ l-ewwel notifika ta’ stima tat-taxxa, jiġifieri d-deċiżjoni finali tal-amministrazzjoni tat-taxxa dwar id-dħul addizzjonali, jew l-ekwivalenti li tirriżulta, jew x’aktarx tirriżulta, f’tassazzjoni doppja skont it-tifsira tal-Artikolu 1, biex jidhru quddiem il-kummissjoni konsultattiva. e) L-ispejjeż tal-proċeduri tal-kummissjoni konsultattiva, li għandhom jinqasmu indaqs bejn l-Istati Kontraenti kkonċernati, għandhom ikunu l-ispejjeż amministrattivi tal-kummissjoni konsultattiva u l-onorarji u l-ispejjeż tal-persuni esperti indipendenti. f) Sakemm l-Awtoritajiet Kompetenti tal-Istati Kontraenti kkonċernati ma jaqblux mod ieħor: (i) ir-rimborż tal-ispejjeż tal-esperti indipendenti għandu jkun limitat għar-rimbors normali għal uffiċjali pubbliċi ta’ rank għoli fl-Istat Kontraenti li ħa l-inizjattiva biex jistabbilixxi l-kummissjoni konsultattiva; ii) l-onorarji tal-esperti indipendenti għandhom ikunu ffissati għal EUR 1000 kull persuna għal kull ġurnata ta’ laqgħa tal-kummissjoni konsultattiva, u l-President jirċievi 10% iktar mill-esperti indipendenti l-oħra. g) Il-ħlas tal-ispejjeż attwali tal-proċedura tal-kummissjoni konsultattiva għandu jsir mill-Istat Kontraenti li ħa l-inizjattiva li jwaqqaf il-kummissjoni konsultattiva, sakemm l-Awtoritajiet Kompetenti tal-Istati Kontraenti kkonċernati ma jiddeċidux mod ieħor. 7.4 L-opinjoni tal-kummissjoni konsultattiva L-Istati Kontraenti għandhom jistennew li l-opinjoni jkun fiha: a) l-ismijiet tal-membri tal-kummissjoni konsultattiva; b) ir-rikjesta; ir-rikjesta jkun fiha: - l-ismijiet u l-indirizzi tal-impriżi involuti; - l-Awtoritajiet Kompetenti involuti; - deskrizzjoni tal-fatti u ċ-ċirkostanzi tad-disputa; - stqarrija ċara ta’ x’qed jintalab; c) sommarju qasir tal-proċedimenti; d) l-argumenti u l-metodi li fuqhom hija bbażata d-deċiżjoni fl-opinjoni; e) l-opinjoni; f) il-post fejn ingħatat l-opinjoni; g) id-data meta ngħatat l-opinjoni; h) il-firem tal-membri tal-kummissjoni konsultattiva. Id-deċiżjoni tal-Awtoritajiet Kompetenti u l-opinjoni tal-kummissjoni konsultattiva għandhom jiġu kkomunikati kif ġej: (i) Ladarba tkun ittieħdet id-deċiżjoni, l-Awtorità Kompetenti li kienet ippreżentata bil-każ għandha tibgħat kopja tad-deċiżjoni tal-Awtoritajiet Kompetenti u l-opinjoni tal-kummissjoni konsultattiva lill-impriżi involuti. ii) L-Awtoritajiet Kompetenti tal-Istati Kontraenti jistgħu jaqblu li d-deċiżjoni u l-opinjoni jistgħu jiġu ppubblikati fl-intier tagħhom, jistgħu jaqblu wkoll li jippubblikaw id-deċiżjoni u l-opinjoni mingħajr ma jissemmew l-ismijiet tal-impriżi involuti flimkien ma’ dettalji oħra li jistgħu jidentifikaw l-impriżi involuti. Fiż-żewġ każi, huwa meħtieġ il-kunsens tal-impriżi u qabel kwalunkwe pubblikazzjoni l-impriżi involuti jridu jkunu kkomunikaw bil-miktub lill-Awtorità Kompetenti fejn ikun tressaq il-każ li m’għandhomx oġġezzjoni għall-pubblikazzjoni tad-deċiżjoni u tal-opinjoni. iii) L-opinjoni tal-kummissjoni konsultattiva titħejja fi tliet (jew iktar fil-każ ta’ każijiet triangolari) kopji oriġinali, waħda biex tintbagħat lil kull Awtorità Kompetenti tal-Istati Kontraenti involuti u waħda biex tintbagħat lis-Segretarjat Ġenerali tal-Kunsill għall-arkivjar. Jekk ikun hemm qbil dwar il-pubblikazzjoni tal-opinjoni, din għandha ssir pubblika fil-lingwa/i oriġinali fuq il-websajt tal-Kummissjoni. 8. Il-ġbir tat-taxxa u l-iċċarġjar ta’ imgħax matul il-proċeduri ta’ riżoluzzjoni ta’ disputi transkonfinali a) Huwa rrakkomandat li l-Istati Membri jieħdu l-passi kollha neċessarji biex jassiguraw li s-sospensjoni tal-ġbir tat-taxxa matul il-proċeduri ta’ riżoluzzjoni ta’ disputi transkonfinali taħt il-Konvenzjoni ta’ Arbitraġġ tkun aċċessibbli għall-impriżi involuti f’tali proċeduri, taħt l-istess kundizzjonijiet imħaddma fil-proċedura ta’ appelli/litigazzjoni nazzjonali minkejja li f’xi Stati Membri dawn il-miżuri jistgħu jimplikaw tibdiliet leġiżlattivi. Ikun xieraq għall-Istati Membri jekk jestendu dawn il-miżuri għal proċeduri ta’ riżoluzzjoni ta’ disputi transkonfinali taħt it-trattati ta’ taxxa doppja bejn l-Istati Membri. b) B’kunsiderazzjoni għall-fatt li matul in-negozjati ta’ Proċedura ta’ Ftehim Reċiproku, kontribwent fiskali m’għandux jiġi affettwat ħażin minħabba li jeżistu approċċi differenti għall-ħlas ta’ imgħax u rifużjonijiet matul iż-żmien li jieħu biex titlesta l-Proċedura ta’ Ftehim Reċiproku, huwa rrakkomandat li l-Istati Membri japplikaw wieħed minn dawn l-approċċi: - taxxa li għandha tiġi rimbursata u mħallsa lura mingħajr ma’ jitħallas imgħax fuqha, jew - taxxa li għandha tiġi rimbursata u titħallas lura bl-imgħax, jew - kull każ għandu jiġi ttrattat skont il-meriti tiegħu f'dak li għandu x'jaqsam mal-iċċarġjar jew ir-rimborż tal-imgħax (possibbilment matul il-proċess ta’ Proċedura ta’ Ftehim Reċiproku). 9. L-adeżjoni ta’ Stati Membri ġodda għall-Konvenzjoni ta’ Arbitraġġ L-Istati Membri għandhom jimpenjaw irwieħhom biex jiffirmaw u jirratifikaw il-Konvenzjoni tal-Adeżjoni, ta’ Stati Membri ġodda tal-UE għall-Konvenzjoni ta’ Arbitraġġ, mill-aktar fis possibbli u fi kwalunkwe każ mhux iktar tard minn sentejn wara l-adeżjoni tagħhom għall-UE. 10. Dispożizzjonijiet finali Sabiex tiġi assigurata l-applikazzjoni ekwa u effettiva tal-Kodiċi, l-Istati Membri huma mistiedna biex kull sentejn jippreżentaw rapport lill-Kummissjoni dwar it-tħaddim prattiku tiegħu. Fuq il-bażi ta’ dawn ir-rapporti, il-Kummissjoni għandha l-intenzjoni li tirrapporta lill-Kunsill u tista’ wkoll tipproponi reviżjoni tad-dispożizzjonijiet tal-Kodiċi. [1] ‘Linji gwida dwar il-prezzijiet tat-trasferiment għal impriżi multinazzjonali u amministrazzjonijiet tat-taxxa.’ [2] ĠU L/1990/225 tal-20/08/1990 — Konvenzjoni 90/436/KEE. [3] Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali: ‘ Lejn suq intern mingħajr xkiel – Strateġija biex l-impriżi jkollhom bażi fiskali korporattiva komuni u konsolidata għall-attivitajiet tagħhom madwar l-UE ’ COM(2001) 582 finali, 23.10.2001. [4] ĠU C/2004/122 tat-30.04.2004, p.45. [5] ĠU C/2006/176 tat-28.07.2006, p.8. [6] ĠU C/2006/49 tat-28.07.2006, p.23. [7] ĠU C/2006/176 tat-28.07.2006, p.1. [8] COM(2007) 71 finali tat-28/2/2007. [9] Ara b’mod partikolari para. 81 tal-każ Kapitalizzazzjoni b'Ingranaġġ Għoli GL C-524/04 tat-13/03/2007 . [10] ĠU C/2008/106 tas-26/04/2008, p.13. [11] Ara Dokument ta’ Ħidma tal-Persunal. [12] ĠU C/2005/160 tat-30/06/2005, p. 1-22. [13] ĠU L/2008/174 tat-30/07.2008, p 1-5. [14] http://www.consilium.europa.eu/cms3_Applications/applications/Accords/details.asp?cmsid=297&id=2004119&lang=en&doclang=en.